
1. Modificarea prevederilor PIAC-AAC-CS se poate face numai prin amendament.

2. Amendamentul se aprobă prin ordinul general al Directorului Autorității Aeronautice Civile.

3. După aprobarea amendamentului și publicarea ordinului general în Monitorul Oficial al Republicii Moldova, fiecare deținător al PIAC-AAC-CS va introduce noile pagini emise şi va distruge paginile înlocuite.

4. Se emite o nouă ediție a PIAC-AAC-CS dacă volumul modificărilor depășește 30% din conținutul acesteia.

1. Scopul 
1.1. Proceduri și Instrucțiuni Aeronautice Civile PIAC-AAC-CS Controlul de stat (în continuare PIAC-AAC-CS) are drept scop stabilirea unui cadru intern unitar, coerent și obligatoriu pentru organizarea și desfășurarea controlului de stat de către Autoritatea Aeronautică Civilă (în continuare AAC) în domeniile de competență ale acesteia, prin aplicarea consecventă a principiilor și mecanismelor prevăzute de Legea nr. 131/2012 privind controlul de stat (în continuare Legea nr. 131/2012) și de Metodologia privind controlul de stat în baza analizei riscurilor în domeniile de competență ale Autorității Aeronautice Civile, aprobată prin Hotărârea Guvernului nr. 838/2018 (în continuare Metodologie).
1.2. PIAC-AAC-CS urmărește să asigure eficientizarea controlului de stat asupra activității de întreprinzător pentru domeniile de activitate ale AAC, cu respectarea particularităților rezultate din art. 1 alin. (5) al Legii nr. 131/2012 pentru domeniul securității aeronautice, astfel încât personalul de inspecție al AAC să dispună de un instrument aplicativ unic, care traduce în proceduri concrete prevederile legale și metodologice aplicabile.

2. Obiective
PIAC-AAC-CS urmărește, prin corelare directă cu obiectivele stabilite la art. 1 alin. (1¹) din Legea nr. 131/2012, realizarea următoarelor obiective specifice la nivelul AAC:
2.1. Asigurarea unui nivel adecvat de protecție a vieții, sănătății și siguranței persoanelor, precum și a mediului, prin exercitarea controlului de stat în cele 5 domenii de competență ale AAC — siguranța zborurilor, securitatea aeronautică, protecția consumatorilor în domeniul transportului aerian, calitatea serviciilor prestate de aviația civilă și respectarea condițiilor de autorizare/certificare.
2.2. Implementarea și aplicarea consecventă a sistemului de analiză a riscurilor, astfel încât planificarea, prioritizarea și intensitatea acțiunilor de control să fie proporționale cu nivelul de risc estimat pentru fiecare agent aeronautic, conform criteriilor generale și specifice, ponderilor și formulei de calcul stabilite în Metodologie.
2.3. Asigurarea aplicării unitare a distincției dintre regimul general al controlului de stat și particularitățile aplicabile domeniului securitatea aeronautică, astfel încât inspectorii din cadrul AAC să cunoască exact care prevederi ale Legii nr. 131/2012 rămân aplicabile integral și care sunt exceptate în temeiul art. 1 alin. (5) din Legea nr. 131/2012 (planificarea controlului, întocmirea planului controalelor şi periodicitatea controalelor planificate, iniţierea şi notificarea controalelor, conţinutul şi procedura de emitere/înregistrare a delegaţiei de control).
2.4. Standardizarea documentelor și etapelor procedurale ale controlului, de la planificare până la încheierea procedurii de control pentru a reduce riscul de nulitate a rezultatelor controlului din cauza încălcării prevederilor Legii nr. 131/2012 și pentru a garanta previzibilitatea și transparența față de agenții aeronautici supuși controlului. 
2.5. Prevenirea încălcării legislației prin aspectul consultativ al controlului, urmărind creșterea gradului de conformare voluntară a agenților aeronautici, în special în primii 3 ani de activitate ai acestora, în conformitate cu art. 3 alin. (1) lit. a) și art. 4 alin. (10) din Legea nr. 131/2012.
2.6. Asigurarea proporționalității măsurilor aplicate în funcție de gravitatea încălcărilor constatate (minore, grave, foarte grave conform art. 5¹ alin. (3)-(6) din Legea nr. 131/2012), inclusiv prin utilizarea rațională a măsurilor restrictive stipulate în art. 29¹ din Legea nr. 131/2012, evitându-se afectarea nejustificată a activității agenților aeronautici.
2.7. Consolidarea trasabilității și integrității datelor privind controalele, prin utilizarea corectă și la timp a Registrului de stat al controalelor (RSC) ca platformă unică pentru generarea, înregistrarea și evidența documentelor aferente controlului.
2.8. Facilitarea supravegherii interne a legalității acțiunilor de control, în special a controalelor inopinate, în vederea prevenirii abuzurilor și a asigurării răspunderii persoanelor responsabile, conform art. 31¹ din Legea nr. 131/2012.
3. Rezultatul urmărit
Aplicarea consecventă a PIAC-AAC-CS trebuie să conducă la un sistem de control de stat previzibil, bazat pe risc, proporțional și transparent, care să asigure atingerea unui nivel înalt de siguranță și securitate aeronautică, protecție a consumatorilor și calitate a serviciilor de aviație civilă, concomitent cu reducerea presiunii administrative nejustificate asupra agenților aeronautici naționali și cu respectarea integrală a garanțiilor procedurale prevăzute de lege în favoarea persoanelor supuse controlului.

4. Domeniul de aplicare
4.1. Domeniile de competență supuse controlului de stat
4.1.1. PIAC-AAC-CS se aplică activității de control de stat desfășurate de AAC în cele 5 domenii de control stabilite la pct. 1 din Anexă la Legea nr. 131/2012 și pct. 2 din Metodologie:
a) siguranța zborurilor;
b) securitatea aeronautică;
c) protecția consumatorilor în domeniul transportului aerian și activităților conexe;
d) calitatea serviciilor prestate de aviația civilă;
e) respectarea condițiilor de autorizare sau de certificare în domeniul aferent.
4.1.2. Lista exhaustivă a domeniilor și subdomeniilor de activitate economică supuse controlului, identificate conform Clasificatorului activităților din economia Moldovei (CAEM-2), este stabilită în anexa nr. 1 la Metodologie.  
4.1.3. Pentru domeniile de competență ale AAC, activitatea AAC de inspecție aeronautică și activitatea AAC de control de stat se divizează conform cadrului normativ aplicabil, anume:
	Nr.
	Domeniul de competență
	Inspecții aeronautice
	Control de stat

	1.
	siguranța zborurilor
	supravegherea conformării cu cerințele în exclusivitate a cadrului normativ special în domeniul aeronautic, stabilit pentru a asigura siguranţa zborurilor (Codul aerian nr. 301/2017 și actele subsecvente de punere în aplicare), bazat pe standardele, practicile recomandate și manualele de îndrumare adoptate de Organizația Aviației Civile Internaționale (OACI), precum și reglementările internaționale obligatorii pentru Republica Moldova transpuse sau la care fac trimitere actele normative naționale. 
Inspecțiile aeronautice ale AAC se realizează în conformitate cu procedurile din PIAC-AAC-IS Dispoziții comune privind inspecții aeronautice completate cu PIAC-uri pe subdomenii specifice.
	Legea nr. 131/2012
Metodologie 
PIAC-AAC-CS

	2.
	securitatea aeronautică
	monitorizarea conformităţii în domeniul securității aeronautice conform legislaţiei speciale (Legea privind securitatea aeronautică nr. 192/2019, Programul național de control al calității în domeniul securității aviației civile, aprobat prin Ordinul Ministerul Infrastructurii și Dezvoltării Regionale nr. 80/2025, și actele normative subsecvente).
Complementar se aplică PIAC-AAC-IS Dispoziții comune privind inspecții aeronautice, în măsura în care nu contravine prevederilor legislaţiei speciale
	Legea nr. 131/2012 cu excepția (art.1 alin. (5) din Legea nr. 131/2012) prevederilor privind:
· planificarea controlului
· întocmirea planului controalelor
· periodicitatea controalelor planificate
· iniţierea şi notificarea controalelor 
· conţinutul şi procedura de emitere/înregistrare a delegaţiei de control; 
Metodologie;
PIAC-AAC-CS

	3.
	protecția consumatorilor în domeniul transportului aerian și activităților conexe
	-
	Legea nr. 131/2012
Metodologie
Regulamentul privind compensarea şi asistenţa pasagerilor în eventualitatea refuzului la îmbarcare şi anulării sau întîrzierii prelungite a zborurilor, aprobat prin Hotărârea Guvernului  nr.836/2012
PIAC-AAC-CS

	4.
	calitatea serviciilor prestate de aviația civilă
	verificarea executării normelor Programului naţional de facilitare a transporturilor aeriene, aprobat prin Hotărârea Guvernului nr. 147/2022, bazate pe Standardele și Practicile din Anexa 9 ”Facilități” la Convenția privind aviația civilă internațională, documentul ICAO Doc 9957 ”The Facilitation Manual”, documentul ICAO Doc. 10042 „Programul național tipizat de facilitare a transporturilor aeriene”, Declaraţia de politici a Conferinţei Europene a Aviaţiei Civile – Doc.30-CEAC Partea I ”Facilități”, art. 44 din Codul aerian al Republicii Moldova nr. 301/2017, alte acte normative speciale. 
Inspecțiile aeronautice ale AAC se realizează în conformitate cu procedurile din PIAC-AAC-IS Dispoziții comune privind inspecții aeronautice completate cu PIAC pe subdomenii specifice
	Legea nr. 131/2012
Programul național de facilitare a transporturilor aeriene (HG nr. 147/2022), în partea ce ține de implementarea măsurilor de simplificare a formalităţilor (inclusiv al pasagerilor cu dizabilități) de către:
· transportatori aerieni naționali,
· operatori aeroportuari,
· agenți de handling naționali;
Metodologie;
PIAC-AAC-CS.

	5.
	respectarea condițiilor de autorizare sau de certificare în domeniul aferent
	supravegherea, prin activitatea de certificare și supraveghere continuă, a respectării de către persoanele fizice şi juridice a cadrului normativ special, pentru a asigura siguranţa zborurilor şi securitatea aeronautică
a vedea cadrul normativ menționat la pct.1 (siguranța zborurilor) și pct. 2 (securitatea aeronautică) din prezentul Tabel
	Legea nr. 131/2012
Metodologie
PIAC-AAC-CS


4.1.4. PIAC-AAC-CS nu se aplică activităților de inspecție aeronautică exercitate de către inspectorii aeronautici AAC în temeiul Codului aerian nr. 301/2017 și normelor sale de aplicare și realizate conform procedurilor stipulate în PIAC-AAC-IA Dispoziții comune privind inspecții aeronautice, completate de PIAC-uri aprobate pe subdomenii specifice. 
	4.2. Persoanele supuse controlului
4.2.1. Sunt supuse controlului de stat în sensul Legii nr. 131/2012 exclusiv persoanele fizice și juridice înregistrate în Republica Moldova, care desfășoară activitate de întreprinzător în unul sau mai multe dintre domeniile de competență ale AAC enumerate în anexa nr. 1 la Metodologie, care dețin sau intenționează să dețină certificate emise de AAC.
4.2.2. Nu sunt supuse controlului de stat în sensul Legii nr. 131/2012 persoanele fizice și juridice străine care practică activitatea de întreprinzător în unul sau mai multe dintre domeniile de competență ale AAC enumerate în anexa nr. 1 la Metodologie. 
4.2.3. Nu sunt supuse de către AAC controlului de stat în sensul Legii nr. 131/2012 persoanele fizice și juridice care nu practică activitatea de întreprinzător, inclusiv entitățile publice. 
5. Tipurile controlului de stat
PIAC-AAC-CS se aplică procesului de desfășurare a următoarelor tipuri de control de stat:
5.1. controlul planificat, efectuat conform planului anual al controalelor, întocmit în baza analizei și evaluării criteriilor de risc (art. 2 și art. 14 - 16 din Legea nr. 131/2012);
5.2. controlul inopinat, efectuat în afara planului anual al controalelor, în temeiurile și condițiile expres prevăzute la art. 19 din Legea nr. 131/2012;
5.3. controlul comun, desfășurat împreună cu alte organe abilitate cu funcții de control, atunci când sînt întrunite condițiile art. 4 alin. (7) și art. 17 din Legea nr. 131/2012;
5.4. controlul efectuat în cadrul procedurii de eliberare a actului permisiv, cu caracter exclusiv consultativ și constatator, în condițiile art. 19¹ din Legea nr. 131/2012.
6. Delimitarea aplicării PIAC-AAC-CS în funcție de domeniu
PIAC-AAC-CS se aplică diferențiat, în funcție de domeniul de competență vizat, după cum urmează:
6.1. Pentru controlul de stat realizat în domeniile siguranța zborurilor, protecția consumatorilor, calitatea serviciilor prestate de aviația civilă și respectarea condițiilor de autorizare sau de certificare, PIAC-AAC-CS se aplică integral, fără derogări, sub toate aspectele reglementate de Legea nr. 131/2012 (planificare, notificare, delegație de control, desfășurare, proces-verbal, prescripții, măsuri restrictive, contestare).
6.2. Pentru controlul de stat realizat în domeniul securității aeronautice, PIAC-AAC-CS se aplică cu respectarea limitărilor stabilite la art. 1 alin. (5) din Legea nr. 131/2012, expres menționate la pct. 1 din Metodologie, potrivit cărora nu se aplică prevederile legale referitoare la:
a) planificarea controlului;
b) întocmirea planului controalelor;
c) periodicitatea controalelor planificate;
d) inițierea și notificarea controlului;
e) conținutul și procedura de emitere/înregistrare a delegației de control.
6.3. Pentru controlul de stat realizat în domeniul securității aeronautice, celelalte prevederi ale Legii nr. 131/2012 (legitimația de inspector, drepturile și obligațiile inspectorului și ale persoanei supuse controlului, nivelurile de încălcare (minore/grave/foarte grave) și consecințele acestora, procesul-verbal de control (cu structura constatatoare/ prescriptivă/ sancționatorie, document apt să producă efectele de prescripție, sancțiune sau măsură restrictivă prevăzute de lege), prescripțiile, măsurile restrictive, căile de atac (posibilitatea contestării controlului și/sau a rezultatelor acestuia), nulitatea rezultatelor controlului) rămân aplicabile integral.  
7. Excluderi din domeniul de aplicare
Nu fac obiectul de reglementare al PIAC-AAC-CS:
7.1. în sensul definiției de la art. 2 din Legea nr. 131/2012, nu constituie control de stat monitorizarea persoanelor supuse controlului prin colectarea și analiza (periodică sau continuă) a informației sau probelor prin orice altă modalitate decât controlul de stat; 
7.2. activitățile de investigare a evenimentelor de aviație civilă (accidente/incidente), care sunt reglementate de acte normative distincte;
7.3. inspecțiile aeronautice realizate de AAC în temeiul Codului aerian nr. 301/2017 și actelor normative de punere aplicare a acestuia, PIAC-AAC-IA și PIAC-uri aprobate pe subdomenii specifice.
8. Limitele teritoriale
PIAC-AAC-CS se aplică pe întreg teritoriul Republicii Moldova, față de agenții aeronautici înregistrați în Republica Moldova și aflați sub jurisdicția de certificare și supraveghere a AAC, indiferent de forma de proprietate sau de organizare juridică a acestora (persoană juridică națională sau reprezentanță/filială înregistrată a unei companii străine). Criteriul determinant pentru aplicabilitatea PIAC-AAC-CS este înregistrarea pe teritoriul Republicii Moldova, iar nu naționalitatea capitalului social sau apartenența la un grup economic străin.
9. Limitele temporale
Perioada de activitate supusă controlului nu poate depăși 3 ani anteriori datei începerii controlului, cu excepția verificării consecințelor unor acte/acțiuni anterioare care s-au produs în interiorul perioadei supuse controlului (art. 4 alin. (11) din Legea nr. 131/2012).
10. Cadrul normativ aplicabil 
10.1. Acte legislative 
	Act normativ
	Relevanță pentru PIAC-AAC-CS

	Legea nr. 131/2012 privind controlul de stat
	Actul de bază — reglementează principiile și sarcinile controlului de stat, tipurile, procedura de desfășurare, drepturile/obligațiile părților, măsurile restrictive, contestarea și nulitatea controlului de stat

	Codul aerian al Republicii Moldova nr. 301/2017
	Reglementează certificarea și supravegherea continuă, inclusiv inspecțiile aeronautice, distincte de controlul de stat 
În partea ce ține de controlul de stat stabilește cerințe esențiale (condiții de bază) de certificare care sunt utilizate la întocmirea listelor de verificare 

	Codul contravențional nr. 218/2008
	art. 84, art. 208 alin. (2), art. 212, art. 273 pct. 6), 10) – 11), art. 278-279, art. 344, art. 407 alin. (4)-(6), Titlul II Partea specială

	Codul administrativ nr. 116/2018
	

	Legea nr. 148/2023 privind accesul la informațiile de interes public
	

	Legea nr. 82/2017 cu privire la integritate
	

	Legea nr. 133/2016 privind declararea averii și a intereselor personale
	

	Legea nr. 185/2020 privind Sistemul informațional automatizat de evidență a contravențiilor
	


	
	


10.2. Hotărâri ale Guvernului Republicii Moldova (în continuare HG)

	Act normativ
	Relevanță pentru Procedură


	HG nr. 838/2018  cu privire la aprobarea Metodologiei privind controlul de stat în baza analizei riscurilor în domeniile de competență ale Autorității Aeronautice Civile 
	Actul metodologic central 

	HG nr. 379/2018 cu privire la controlul de stat asupra activității de întreprinzător în baza analizei riscurilor
	Cadrul general pentru Metodologie 

	HG nr. 464/2018 pentru aprobarea Regulamentului privind ținerea Registrului de stat al controalelor
	

	HG nr. 380/2018 cu privire la aprobarea Regulamentului – cadru privind organizarea și funcționarea Consiliului pentru soluționarea disputelor în cadrul organelor de control
	

	HG nr. 133/2019 cu privire la organizarea și funcționarea Autorității Aeronautice Civile
	

	HG nr. 517/2022 pentru aprobarea Conceptului Sistemului informațional automatizat de evidență a contravențiilor, a cauzelor contravenționale și a persoanelor care au săvârșit contravenții și a Regulamentului cu privire la evidența unică a contravențiilor, a cauzelor contravenționale și a persoanelor care au săvârșit contravenții
	

	HG nr. 836/2012 pentru aprobarea Regulamentului privind compensarea și asistența pasagerilor în eventualitatea refuzului la îmbarcare și anulării sau întârzierii prelungite a zborurilor
	

	HG nr. 527/2022 pentru aprobarea Regulamentului privind autorizarea emițătoarelor și coordonarea frecvențelor radio atribuite serviciilor din domeniul aviației civile
	

	HG nr. 1027/2023 privind modul de înregistrare a cererilor de comunicare a informațiilor de interes public
	



10.3. Listele de verificare 

	Act normativ
	Domeniu acoperit
	Nr. liste
	Link legis.md


	
	
	
	

	Ordinul MIDR nr. 6 din 21.01.2025
	Protecția consumatorilor în domeniul transportului aerian
	2
	https://www.legis.md/cautare/getResults?doc_id=147019&lang=ro


	
	
	
	



10.4. Acte emise de AAC

	PIAC-AAC-IA Dispoziții comunie privind inspecții aeronautice
	Link

	PIAC-urile aplicabile fiecărui subdomeniu tehnic
	



[bookmark: _Hlk191543418]11. Definiții 
11.1. În sensul PIAC-AAC-CS noțiunile utilizate au următoarele semnificații
agent aeronautic — orice persoană fizică sau juridică certificată de AAC să desfăşoare activităţi în domeniul aviaţiei civile, cu excepţia personalului aeronautic;
cabinet personal — componenta sistemului informațional automatizat prin care se realizează interacțiunea dintre persoana supusă controlului și AAC;
conflict de interese la desemnarea echipei de control — orice relație anterioară de muncă, contractuală sau de rudenie dintre inspectorul propus și persoana supusă controlului, survenită în ultimii 3 ani anteriori desemnării, care impune înlocuirea inspectorului;
control — totalitatea acțiunilor de verificare a respectării de către persoanele supuse controlului a prevederilor legislației, realizate de AAC în calitate de organ abilitat cu funcții de control;
control comun — controlul la care participă simultan inspectori din partea AAC și din partea altui/altor organe de control;
control inopinat — controlul care nu este inclus în planul anual al controalelor și care se efectuează cu scopul verificării respectării cerințelor stabilite de legislație, în temeiurile și condițiile expres prevăzute la art. 19 din Legea nr. 131/2012;
control planificat — controlul efectuat conform planului anual al controalelor, în baza analizei și evaluării conform criteriilor de risc;
criteriu de risc — ansamblul de circumstanțe sau însușiri ale persoanei și/sau ale obiectului pasibil controlului şi/sau ale raporturilor anterioare ale persoanei controlate cu AAC, ale căror existență și intensitate pot indica probabilitatea cauzării de daune vieții și sănătății oamenilor, ca urmare a desfăşurării activităţii agentului aeronautic; 
delegație de control — actul în baza căruia se inițiază controlul planificat și/sau inopinat, întocmit conform art. 20 din Legea nr. 131/2012;
grad de risc — valoarea numerică (1-5) atribuită unui criteriu de risc, în funcție de intensitatea/severitatea acestuia;
inspector — persoana din cadrul AAC, împuternicită prin delegație de control să efectueze un control planificat și/sau inopinat, în sensul Legii nr. 131/2012;
inspecție aeronautică — activitatea de verificare tehnică  a persoanelor fizice și juridice care activează în domeniul aviației civile, a aeronavelor sau a componentelor lor, desfășurată de AAC în temeiul Codului aerian nr. 301/2017 și actelor normative de punere aplicare a acestuia, în vederea stabilirii corespunderii acestora cu cerințele și standardele tehnice naționale și internaționale de siguranță și securitate în domeniu; 
listă de verificare — documentul procedural, aprobat prin act normativ al Ministerului Infrastructurii și Dezvoltării Regionale (în continuare MIDR), în care se indică, în ordine prestabilită, faptele, bunurile, însușirile, sursele informaționale, procedurile și acțiunile supuse verificării în cadrul controlului de stat;
măsură restrictivă — acțiunea sau inacțiunea dispusă de Autoritate cu scopul eliminării sau diminuării unui pericol iminent și imediat, în condițiile și limitele art. 29¹ din Legea nr. 131/2012;
monitorizarea persoanelor supuse controlului — totalitatea acțiunilor de colectare și analiză (periodică sau continuă) a informației sau probelor prin orice altă modalitate decât controlul de stat;
obiect al controlului — unitatea structurală/funcțională a persoanei supuse controlului care înglobează un set distinct de aspecte ce necesită a fi supuse controlului într-un domeniu de control (bunuri, procese, servicii, documente, purtători de informaţie), asupra cărora poate fi aplicat întregul spectru de criterii de risc la planificarea controlului şi în urma analizei cărora poate fi constatată respectarea cerinţelor cadrului legislativ;
organ de control — AAC, învestită cu funcții de control și abiliată cu dreptul de a iniția controlul, în limitele domeniilor sale de competență;
persoană supusă controlului (persoană controlată) — orice persoană fizică și/sau juridică înregistrată în Republica Moldova care desfășoară activități din domeniile de competență ale AAC și este pasibilă controlului de stat;
persoană împuternicită — persoana fizică împuternicită cu funcții de reprezentare a persoanei juridice, de luare a deciziilor în numele persoanei juridice sau de exercitare a controlului în cadrul persoanei juridice supuse controlului;
plan al controalelor — rezultatul analizei riscurilor, în baza criteriilor de risc, prin care se identifică persoanele care vor fi controlate, prioritatea acestora și ordinea în care vor fi controlate, în dependenţă de riscul aferent fiecărei persoane în parte, şi document în temeiul căruia este luată decizia AAC de a desfăşura un număr exact de controale planificate asupra unui număr prestabilit de persoane pe parcursul unui an calendaristic; 
proces-verbal de control — actul întocmit în urma controlului, în care se înregistrează constatările/rezultatele controlului (în partea de constatare), după caz se prescriu modalităţi de înlăturare a încălcărilor şi/sau măsuri restrictive (în partea prescriptivă) şi, după caz, se constată contravenţii şi se prescriu sancţiuni (în partea sancţionatorie);
profil de risc operațional — evaluarea preliminară a agentului aeronautic, realizată în baza standardelor OACI de management al siguranței și securității, exprimată printr-o categorie de la „A" (risc minim) la „E" (risc maxim);
Registrul de stat al controalelor — registrul public consolidat de evidenţă a controalelor, ținut de autoritatea administrației publice centrale de supraveghere a controalelor, în care AAC este obligată să înregistreze toate datele privind planificarea și desfășurarea controalelor sale;
risc — probabilitatea cauzării de daune și/sau survenirii unui pericol în urma activității persoanei supuse controlului, precum și gradul acestor daune;
risc global (Rg) — rezultatul aplicării formulei ponderate stabilite la pct. 14 din Metodologie, exprimat printr-un punctaj cuprins între 200 și 1000 de unități, în baza căruia se stabilește prioritatea includerii unei persoane în planul anual al controalelor.
11.2. Noțiunile utilizate în PIAC-AAC-CS care nu se regăsesc la pct. 11.1. sunt echivalente celor definite în Legea nr. 131/2012, Metodologie, alte acte normative aplicabile, menționate la pct. 10 din prezentul PIAC-AAC-CS. 

12. Abrevieri

	Abreviere
	Denumire completă


	AAC
	Autoritatea Aeronautică Civilă

	MIDR
	Ministerul Infrastructurii și Dezvoltării Regionale

	CNA
	Centrul Național Anticorupție

	OACI
ICAO
	Organizația Aviației Civile Internaționale
International Civil Aviation Organization, denumirea OACI în engleză

	CAEM-2
	Clasificatorul Activităților din Economia Moldovei, ediția a doua

	PIAC
	Proceduri și Instrucțiuni Aeronautice Civile

	FAL
	Facilitarea transportului aerian (Facilitation)

	PRM
	Persoane cu mobilitate redusă

	SMS
	Sistemul de management al siguranței (Safety Management System)

	SAFA/SACA


RSC
	Programe internaționale de evaluare a siguranței aeronavelor operatorilor străini (Safety Assessment of Foreign Aircraft / Safety Assessment of Community Aircraft)
Registrul de Stat al Controalelor 

	HG
	Hotărâre de Guvern

	MO
	Monitorul Oficial al Republicii Moldova




[bookmark: _Toc237968780]	13. Delimitarea între controlul de stat și inspecțiile aeronautice
13.1. AAC desfășoară, în exercitarea atribuțiilor sale, două categorii de activități de verificare, distincte prin temei legal, scop și procedură, care nu se pot substitui, cumula sau confunda, indiferent de domeniul tehnic vizat:
a) control de stat, inițiat în temeiul Legii nr. 131/2012 și reglementat de Legea nr. 131/2012, Metodologie și prezentul PIAC-AAC-CS;
b) inspecție aeronautică, inițiată în temeiul Codului aerian nr. 301/2017 și reglementată de Codul aerian nr. 301/2017, actele normative de punere în aplicare, PIAC-AAC-IA și și PIAC-uri aprobate pe subdomenii specifice.
13.2. Calificarea unei acțiuni de verificare desfășurate de AAC drept control de stat sau drept inspecție aeronautică se face exclusiv pe baza următoarelor criterii cumulative, stabilite de subdiviziunea inițiatoare la momentul planificării acțiunii, nu ulterior sau în funcție de rezultat:
13.2.1. temeiul legal invocat 
a) dacă acțiunea se inițiază în temeiul Legii nr. 131/2012 și al Metodologiei, conform procedurii din prezentul PIAC-AAC-CS - aceasta constituie control de stat; 
b) dacă acțiunea se inițiază în temeiul Codului aerian nr. 301/2017, actelor normative subsecvente, conform procedurii din PIAC-AAC-IA și al PIAC-urilor tehnice aferente – aceasta este inspecție aeronautică;
13.2.2. scopul verificării 
a) în cazul controlului de stat, scopul verificării este evaluarea respectării de către persoanele pasibile controlului de stat a cerințelor legale (cerinţelor şi condiţiilor stabilite expres şi exhaustiv de lege) pentru practicarea (inițierea, desfășurarea sau încetarea) activității de întreprinzător sau a unei alte activităţi, conexă cu activitatea de întreprinzător şi indispensabilă ei, în unul sau în mai multe domenii concrete; 
b) în cazul inspecției aeronautice, scopul verificării este evaluarea conformării aeronavei (produsului, piesei, echipamentului), organizaţiei (entității) sau persoanei (agenților aeronautici sau personalului aeronautic) care practică activităţi aeronautice civile, cerințelor tehnice, standardelor operaționale și normelor de siguranță și securitate aeronautică aplicabile, care rezultă din prevederile tratatelor internaţionale în domeniu, pentru a lua măsurile de siguranță necesare în scopul prevenirii și/sau înlăturării unui risc pentru siguranța zborurilor, precum și pentru a proteja aviația civilă împotriva actelor de intervenție ilicită; 
13.2.3. persoana vizată
a) controlul de stat se aplică persoanelor fizice și juridice înregistrate în Republica Moldova care practică activitatea de întreprinzător în domeniile de competență ale AAC stipulate în Anexa nr. 1 la Metodologie;
b) inspecția aeronautică se aplică agenților aeronauici și personalului aeronautic navigant și nenavigant, naționali (oriunde s-ar afla) și străini (care practică activități aeronautice civile pe teritoriul și în spațiul aerian al Republicii Moldova);
13.2.4. teritoriu 
a) controlul de stat se desfășoară în exclusivitate pe teritoriul Republicii Moldova;
b) inspecția aeronautică se desfășoară pe teritoriul sau în afara teritoriului Republicii Moldova, precum și la bordul aeronavei înmatriculate în Republica Moldova şi/sau operate de operatorii aerieni ai Republicii Moldova, pe timpul zborului; 
13.2.5. instrumentul procedural utilizat
a) controlul de stat se desfășoară conform procedurii reglementate de Legea nr. 131/2012 și prezentul PIAC-AAC-CS și se inițiază prin delegație de control iar se finalizează prin proces-verbal de control; 
b) inspecția aeronautică se inițiază, se desfășoară și se finalizează prin documentele proprii (notificare de inspecție, Raport de inspecție, Prescripție inspectorială, Plan de acțiuni corective, Raport privind înlăturarea neconformității etc.) reglementate de PIAC-AAC-IA și PIAC-urile pe domeniile specifice.
13.3. Liste de verificare utilizate
a) în cadrul controlului de stat se utilizează liste de verificare aprobate de MIDR în temeiul art. 51 alin. (2) din Legea nr. 131/2012 (Ordinul MIDR nr. 6/2025, Ordinul MIDR );
b) în cadrul inspecției aeronautice se utilizează liste de verificare care sunt elaborate, consultate public și aprobate de Directorul AAC ca parte integrantă a PIAC-urilor specifice pe domenii sau separat;
13.4. Constatarea încălcărilor și acțiuni subsecvente
a) în cazul în care în cadrul controlului de stat se constată încălcări ale legislaţiei, în procesul-verbal de control se include o prescripţie privind înlăturarea acestor încălcări conform dispozițiilor art 29 din Legea nr. 131/2012 și se impun măsurile restrictive conform art. 29¹ din Legea nr. 131/2012;
b) în cazul constatării neconformităților cu cerințele aplicabile în cadrul inspecției aeronautice, se acționează în conformitate cu art. 12-16 din Codul aerian nr. 301/2017; 
13.5. Contestare
a) contestarea controlului de stat și/sau a rezultatelor acestuia are loc în condițiile art. 30 din Legea nr. 131/2012. Examinarea petiţiilor şi a cererilor prealabile de contestare, depuse de persoanele supuse controlului la sediul AAC sau în format electronic, se efectuează exclusiv în cadrul Consiliului de soluţionare a disputelor (Ordinul AAC nr. 15/GEN din 18.03.2021 Cu privire la instituirea Consiliului de soluționare a disputelor și aprobarea Regulamentului privind organizarea și funcționarea Consiliului respectiv în cadrul AAC, cu modificările incluse prin Ordinul nr. 07/GEN din 27.01.2025);
b) contestarea inspecției aeronautice și/sau a rezultatelor acesteia are loc în contencios administrativ conform Codului administrativ nr. 116/2018. Petiţiile şi cererile prealabile de contestare, depuse de persoanele supuse inspecției aeronautice la sediul AAC sau în format electronic se examinează conform art. 162-170 din Codul administrativ nr. 116/2018. 
13.6. Raportare și supraveghere 
a) raportarea activității de control de stat se realizează conform art. 311 – 312 din Legea nr. 131/2012, inclusiv prin publicarea rapoartelor anuale pe pagina web oficială www.caa.md la compartimentul și în Registrul de stat al controalelor. Autoritatea de supraveghere a controalelor este Cancelaria de Stat care acționează în conformitate cu art. 10 – 13 din Legea nr. 131/2012;
b) activitatea AAC, inclusiv inspecțiile aeronautice, sunt supuse controlului intern al calității și se evaluează în cadrul Programului universal de audit al supravegherii siguranței OACI (USOAP – Universal Safety Oversight Audit Programme ICAO Doc 9735 Universal Safety Oversight Audit Programme. Continuous Monitoring Manual) și a vizitelor de standardizare EASA conform Acordului privind spațiul aerian comun. AAC raportează către MIDR care, în temeiul art. 41 alin. (5) din Codul aerian nr. 301/2012 publică anual o analiză a siguranţei zborurilor, în vederea informării publicului cu privire la nivelul general de siguranţă, 
13.7. Nicio acțiune de verificare nu poate fi calificată simultan sau alternativ drept control de stat și inspecție aeronautică. Dacă, pe parcursul desfășurării unei inspecții aeronautice, apar indicii ale unor fapte care necesită exercitarea atribuțiilor de control de stat (de exemplu, o încălcare care afectează protecția drepturilor consumatorilor sau condițiile de certificare), inspecția aeronautică se încheie potrivit regimului său propriu, iar exercitarea controlului de stat se inițiază separat, printr-o delegație de control distinctă, cu respectarea integrală a procedurii stabilite de Legea nr. 131/2012 și prezentul PIAC.
13.8. Pagina web oficială al AAC www.caa.md asigură delimitarea clară pentru utilizator, astfel încât secțiunile „Control de stat” și „Inspecțiile aeronautice” să nu se intersecteze și să nu poată fi confundate.
14. Interdicții
Pentru asigurarea delimitării stabilite la pct. 13, se interzice:
a) examinarea de către Consiliul de soluționare a disputelor al AAC a oricărei cereri, contestații sau petiții care nu privește un control de stat desfășurat potrivit Legii nr. 131/2012;
b) raportarea cumulată, către Cancelaria de Stat, MIDR sau orice altă autoritate, a datelor privind controalele de stat împreună cu datele privind inspecțiile aeronautice, fără dezagregare clară a datelor pe cele două activități.
15. Comasarea domeniilor de control
	15.1. În temeiul dispoziției art. 4 alin. (3) din Legea nr. 131/2012, dacă este necesar a efectua, la o singură persoană, controale în mai multe domenii ce ţin de competenţa AAC, numărul de vizite se reduce la maximum prin combinarea şi comasarea domeniilor de control. AAC efectuează un singur control planificat pentru mai multe domenii relevante pentru persoana supusă controlului dacă acest lucru este justificat în baza analizei şi evaluării riscurilor. 
15.2. Persoanele sau activitățile supuse controlului de stat și domeniile de control al AAC care pot fi combinate și comasate sunt prezentate în următorul Tabel:

	Persoana sau activitatea supusă controlului de stat
	Domeniile de control care pot fi comasate

	1.
	Organizaţii de pregătire/Centre de instruire
	siguranţa zborurilor;
respectarea condiţiilor de autorizare sau de certificare în domeniul aferent

	2.
	Operatori aerieni naționali
	

	
	Operatori care efectuează operaţiuni de transport aerian comercial (pe curse regulate sau neregulate)
	siguranţa zborurilor;
securitatea aeronautică;
protecţia consumatorilor în domeniul transportului aerian şi activităţilor conexe;
calitatea serviciilor prestate de aviaţia civilă;
respectarea condiţiilor de autorizare sau de certificare în domeniul aferent;
control în cadrul procedurii de eliberare a actului permisiv:
· autorizaţie pentru executarea zborurilor internaţionale aferente operaţiunilor de transport aerian comercial efectuate prin curse neregulate, regulate și seriilor de zboruri;
· certificat de operator aerian;
· autorizație de exploatare a emițătoarelor radio;
· certificat de navigabilitate

	
	Operatori care efectuează operaţiuni comerciale specializate (lucru aerian)
	siguranţa zborurilor;
respectarea condiţiilor de autorizare sau de certificare în domeniul aferent;
control în cadrul procedurii de eliberare a actului permisiv:
· autorizație pentru operațiuni comerciale specializate;
· autorizație de exploatare a emițătoarelor radio;
· certificat de navigabilitate.

	
	Operatori care efectuează operaţiuni necomerciale (aviaţie generală)
	siguranţa zborurilor;
respectarea condiţiilor de autorizare sau de certificare în domeniul aferent;
control în cadrul procedurii de eliberare a actului permisiv:
· autorizație de exploatare a emițătoarelor radio;
· certificat de navigabilitate.

	3.
	Furnizori de servicii de navigaţie aeriană
	siguranţa zborurilor;
securitatea aeronautică;
calitatea serviciilor prestate de aviaţia civilă;
respectarea condiţiilor de autorizare sau de certificare în domeniul aferent;
control în cadrul procedurii de eliberare a actului permisiv:
· certificat de furnizor de management al traficului aerian și de servicii de navigație aeriană;
· autorizație de exploatare a emițătoarelor radio.

	4.
	Întreprinderi de deservire la sol
	siguranţa zborurilor;
securitatea aeronautică;
calitatea serviciilor prestate de aviaţia civilă;
respectarea condiţiilor de autorizare sau de certificare în domeniul aferent;
control în cadrul procedurii de eliberare a actului permisiv:
· certificat al întreprinderii de deservire la sol;
· autorizație de exploatare a emițătoarelor radio.

	5.
	întreprinderi care prestează servicii în zonele de securitate cu acces limitat ale aeroporturilor
	securitatea aeronautică

	6.
	Organizaţii de producere, proiectare, întreţinere tehnică şi menţinere a navigabilităţii aeronavelor
	siguranţa zborurilor;
respectarea condiţiilor de autorizare sau de certificare în domeniul aferent;
control în cadrul procedurii de eliberare a actului permisiv ”certificat de autorizare al întreprinderii cu atribuţii de întreţinere”.

	7.
	Centre de medicină aeronautică
	siguranţa zborurilor;
respectarea condiţiilor de autorizare sau de certificare în domeniul aferent.

	8.
	Operatori de aerodrom/heliport
	siguranţa zborurilor;
securitatea aeronautică;
calitatea serviciilor prestate de aviaţia civilă;
respectarea condiţiilor de autorizare sau de certificare în domeniul aferent;
control în cadrul procedurii de eliberare a actului permisiv:
· certificat de operator de aerodrom/heliport;
· autorizație de exploatare a emițătoarelor radio

	9.
	alte persoane care exploatează emițătoare radio ce funcționează în benzile de frecvențe atribuite serviciilor din domeniul aviației civile
	respectarea condiţiilor de autorizare sau de certificare în domeniul aferent;
control în cadrul procedurii de eliberare a actului permisiv ”autorizație de exploatare a emițătoarelor radio”.



120. Repartizarea sarcinilor
	Etapă
	Responsabil

	Identificarea, la etapa de planificare anuală, a persoanelor care intră sub incidența mai multor domenii de competență ale Autorității
	Funcționarul responsabil de administrarea RSC cu implicarea subdiviziunilor pe domenii

	Decizia de comasare a domeniilor de control într-un singur control planificat, motivată pe baza analizei riscurilor
	Conducătorul Autorității la propunerea conducătorilor subdiviziunilor pe domenii

	Verificarea respectării interdicției de suprapunere a domeniilor de control între subdiviziunile Autorității
	Conducătorul subdiviziunii inițiatoare 

	Aplicarea limitei de la pct. 119, atunci când printre domeniile comasate figurează siguranța zborurilor sau securitatea aeronautică
	Conducătorul Autorității la propunerea conducătorilor subdiviziunilor pe domenii

	Emiterea unei singure delegații de control, cu menționarea tuturor domeniilor comasate
	Conducătorul Autorității, potrivit conținutului stabilit la Capitolul IV, Secțiunea a 2-a







Capitolul II.
[bookmark: _Toc237968784]PLANIFICAREA CONTROALELOR ÎN BAZA ANALIZEI RISCURILOR
16. Planificarea controalelor desfășurate de AAC se realizează exclusiv pe baza analizei și evaluării riscurilor, în conformitate cu principiul stabilit la art. 3 alin. (1) lit. c) și art. 5¹ alin. (1) din Legea nr. 131/2012, potrivit cărora efortul, timpul alocat și metoda de control aplicată trebuie să fie proporționale nivelului de risc estimat.
17. Pentru domeniul securitatea aeronautică planificarea controalelor se realizează cu respectarea excepției stabilite la art. 1 alin. (5) din Legea nr. 131/2012 privind neaplicarea regulilor de planificare, întocmire a planului controalelor și periodicitatea controalelor planificate.
18. Planificarea controalelor de sat în baza analizei riscurilor are loc conform dispozițiilor  pct. 3 – 27 din Metodologie.
19. Metodologia nu stabilește criterii specifice de risc și o pondere proprie pentru domeniul de competență al AAC ”respectarea condiţiilor de autorizare sau de certificare în domeniul aferent”. Până la completarea Metodologiei prin modificarea corespunzătoare a HG nr. 838/2018, AAC aplică, cu titlu tranzitoriu, următoarele reguli: 
19.1. pentru evaluarea riscului se utilizează criteriile generale de la pct. 5.1 din Metodologie (domeniul și/sau subdomeniul activității, data ultimului control, istoricul conformității sau neconformităţii cu prevederile legislaţiei, precum şi cu prescripţiile AAC), cu ponderea integrală (1,0) distribuită între acestea, prin analogie cu structura ponderilor aplicate în celelalte domenii;
19.2. atunci când condiția de autorizare/certificare verificată este direct legată de un domeniu de control (o condiție de autorizare care ține de siguranța zborurilor sau de securitatea aeronautică sau de calitatea serviciilor prestate sau de protecția consumatorului, a vedea Tabelul de la pct. 15.2 din prezentul PIAC), pentru care Metodologia în pct. 5.2. prevede criterii specifice, AAC poate aplica, suplimentar, prin analogie și cu motivare expresă, criteriile specifice ale domeniului de control conex;
19.3. pentru domeniul ”respectarea condițiilor de autorizare sau de certificare”, ponderea criteriilor de risc se stabilește prin analogie cu domeniul conex condiției de autorizare sau de certificare verificate, cu consemnarea expresă a acestei corelări.
20. Directorul AAC desemnează persoana responsabilă de planificarea anuală a controalelor (sau Direcția management al siguranței și conformității (DMSC)) desfășurate de către AAC. Șefii subdiviziunilor AAC înaintează propuneri la planul controalelor pentru anul viitor pînă la data de 01 noiembrie și acordă suportul necesar pentru elaborarea și aprobarea în termen a planului anual. 
21. Potrivit art. 15 alin. (2) - (3) din Legea nr. 131/2012 AAC înregistrează Planul controalelor pentru anul următor în RSC până la data de 1 decembrie a anului care precede anul calendaristic la care se referă.
22. Planul anual al controalelor se întocmește utilizând modelul din anexa nr. 1 la prezentul PIAC care se bazează pe anexa nr. 2 la Metodologie, fiind generat automat de RSC în baza informaţiilor din acesta, în urma analizei criteriilor de risc, conform formulei stabilite de Metodologie.
23. Planul controalelor identifică persoanele care vor fi controlate, prioritatea acestora şi ordinea în care vor fi controlate, în dependenţă de riscul prezentat, de particularităţile sezoniere într-un domeniu de control, în dependenţă de resursele disponibile și graficul de lucru al AAC pe parcursul anului şi de alte circumstanţe relevante. Numărul persoanelor incluse în plan se raportează obligatoriu la suma controalelor posibile şi la durata totală a acestora pe parcursul întregului an, precum şi la resursele umane şi tehnologice disponibile ale AAC. 
24. Persoanele care urmează a fi supuse controlului sînt expuse în planul controalelor în ordine descrescătoare a punctajului de risc, de la cel mai înalt grad de risc la cel mai scăzut, punctajul fiind acordat în baza criteriilor de risc aprobate prin metodologie. Planul indică, în scop informativ, pentru fiecare persoană, trimestrul în care e preconizat controlul.
25. Până la aprobarea Planului anual al controalelor, prioritatea şi ordinea persoanelor din plan (identificată conform punctajului de risc) pot fi revizuite în funcţie de particularităţile menționate la pct. 23.
26. Până la finele anului de gestiune (până la data de 31 decembrie) Directorul AAC aprobă Planul controalelor pe anul viitor.
27. În temeiul art. 15 alin. (4) din Legea nr. 131/2012, în maximum 5 zile lucrătoare de la aprobarea Planului controalelor, dar înainte de publicarea acestuia, persoana desemnată responsabilă de planificarea anuală a controalelor (sau DMSC) contrapune Planul controalelor AAC cu planurile celorlalte organe de control, cu scopul de a identifica persoanele/obiectele incluse în planuri diferite și de a coordona efectuarea controalelor comune, precum și de a introduce ajustările necesare în ordinea de executare a planului. 
28. Persoana desemnată responsabilă de planificarea anuală a controalelor (sau DMSC) publică Planul controalelor pe pagina electronică al AAC www.caa.md la compartimentul ... și în RSC până la data de 15 ianurie.
29. La sfârșitul perioadei pentru care s-a făcut planificarea, persoana desemnată responsabilă de planificarea anuală a controalelor (sau DMSC) elaborează un raport prin care se determină ponderea persoanelor supuse controlului din numărul total și se modifică, după caz, punctajele acordate anterior, în baza informației acumulate în urma controlului, a schimbării situației față de data ultimului control și a actualizării profilului fiecărei persoane supuse controlului.
30. Evaluarea riscului pentru fiecare persoană se efectuează după fiecare control, cu excepția verificării suplimentare realizate conform art. 28 alin. (9) din Legea nr. 131/2012 sau a controlului la solicitarea directă a persoanei supuse controlului. Noul clasament calculat se aplică în cazul planificării controalelor pentru perioada ulterioară de planificare, adică pentru anul următor.
31. Dacă datele colectate în timpul controalelor nu modifică clasamentul riscurilor, clasamentul existent rămâne neschimbat. 
32. Pentru persoana/obiectul care nu a mai fost supus(ă) anterior controlului de stat de către AAC, locul în clasament se stabileşte după efectuarea primului control.
33. Cel puțin o dată pe an, la sfârșitul perioadei pentru care s-a făcut planificarea, subdiviziunile AAC reexaminează și actualizează informațiile necesare pentru aplicarea criteriilor de risc conform Metodologiei. 
34. Nivelul de risc al persoanei supuse controlului şi/sau al obiectului controlului se introduce în RSC. Nivelul de risc al persoanei supuse controlului şi/sau al obiectului controlului reprezintă informaţie de interes public şi se pune la dispoziţia publicului pe site-ul web oficial al AAC www.caa.md la compartimentul ...
35. Pentru elaborarea și menținerea clasamentului persoanelor supuse controlului, AAC menține, prin RSC, o bază de date care reflectă cel puțin:
a) lista tuturor persoanelor/obiectelor pasibile controlului, cu datele individuale de identificare;
b) istoria activității de control pentru fiecare persoană/obiect, inclusiv modul de executare a prescripțiilor;
c) profilul fiecărei persoane/unități supuse controlului, cu informațiile relevante pentru criteriile de risc utilizate în vederea clasificării acesteia.
36. În scopul distribuirii eficiente a resurselor interne, AAC realizează planificarea strategică a activității de control prin utilizarea analizei riscurilor, în scopul determinării domeniilor strategice asupra cărora urmează să își concentreze activitatea de control. Domeniile strategice pot viza tipuri specifice de activități economice, probleme de reglementare specifice sau transversale, precum și pericole noi identificate într-un anumit domeniu, cu dimensiune locală sau regională.
37. În cadrul planificării strategice a activităţii de control al AAC, criteriile de risc, atribuirea punctelor şi a ponderii pentru fiecare criteriu de risc se realizează conform prevederilor Metodologiei.




[bookmark: _Toc237968792]Capitolul III.
Control inopinat

[bookmark: Articolul_19.]	38. Controalele inopinate se efectuează în baza analizei riscurilor şi doar în cazul existenţei temeiurilor şi condiţiilor prevăzute la art.19 din Legea nr.131/2012. 
39. Pentru analiza riscurilor, AAC utilizează criterii de risc care permit evaluarea eventualului prejudiciu şi a mărimii acestuia în cazul în care controlul nu s-ar efectua. La stabilirea probabilităţii apariţiei prejudiciului şi a mărimii acestuia se utilizează criteriile de risc indicate în pct. 5 din Metodologie.
	40. Directorul AAC, la propunerea Directorului adjunct sau a șefului subdiviziunii inițiatoare bazată pe evaluarea riscurilor, poate decide efectuarea controlului inopinat asupra unei persoane, în următoarele cazuri:
	40.1. AAC deține informaţii, susţinute prin probe aflate în posesie, inclusiv ca urmare a autosesizării, despre existenţa situaţiilor de încălcare gravă a regulilor de securitate ori siguranţă, care prezintă un pericol iminent şi imediat pentru mediu, viaţa, sănătatea şi proprietatea persoanelor sau lezează drepturile şi libertăţile fundamentale, dacă sînt întrunite următoarele condiţii:
a) necesitatea iniţierii controlului este motivată în prealabil;
b) poate fi rezonabil stabilit, din informaţia deţinută pînă la iniţierea controlului şi din nota de motivare, că doar intervenţia inopinată prin control va preveni şi/sau stopa încălcările care în mod iminent provoacă prejudicii sau că astfel ar putea fi diminuate substanţial prejudiciile deja cauzate;
40.2. pentru verificarea informaţiei, care, conform legii, este raportată în mod obligatoriu, dacă sînt întrunite următoarele condiţii: 
a) această informaţie nu a fost prezentată în termenul stabilit de lege sau de un act normativ; 
b) AAC nu a primit notificare justificativă din partea persoanei obligate să raporteze informaţia în termen şi/sau această persoană nu a răspuns în termen rezonabil la înştiinţarea din partea AAC; 
40.3. la solicitarea directă din partea persoanei care urmează a fi supusă controlului, privind iniţierea controlului necesar în cadrul procedurii de emitere a actului permisiv, inclusiv în condiţiile Legii nr.160/2011 privind reglementarea prin autorizare a activităţii de întreprinzător;
40.4. eschivarea vădită a persoanei ce urma să fie controlată de la controlul planificat, adică, fără coordonarea prealabilă cu AAC, în perioada de la notificare şi până la iniţierea controlului, a creării intenţionate a unor circumstanţe ce fac imposibilă desfăşurarea controlului, inclusiv suspendarea propriei activităţi ori sistarea lucrărilor la obiectul ce urma a fi controlat;
40.5. persoana sau obiectul trebuie să fie controlate conform Planului de gestionare a situaţiei de criză, elaborat și aprobat conform art.31 din Legea nr. 131/2012 şi publicat pe portalul controale.gov.md.
41. Controalele inopinate nu pot fi desfăşurate în baza informaţiilor neverificate şi/sau provenite dintr-o sursă anonimă. 
42. Plîngerile şi petiţiile, inclusiv sesizările sau solicitările organelor de drept sau ale altor organe de stat, pot constitui temei pentru un control inopinat doar în condiţiile respectării prevederilor pct. 40-41 şi doar dacă circumstanţele sau informaţiile pe care acestea le conţin, fiind analizate în baza evaluării riscurilor, indică în mod rezonabil asupra unei posibile încălcări care în mod iminent provoacă prejudicii şi dacă aceste circumstanţe şi informaţii sînt probate în vreun fel. Plîngerile, petiţiile sau alte sesizări care nu motivează iniţierea imediată a unui control inopinat, în baza analizei riscurilor, pot fi luate în considerare la următoarea planificare anuală a controalelor.
43. În cazul obţinerii unor informaţii despre posibile încălcări, AAC le analizează şi, până a purcede la analiza riscurilor şi motivarea necesităţii unui control inopinat, stabileşte dacă faptele examinate sunt prevăzute de legislaţia contravenţională sau penală. În cazul în care contravenţia poate fi constatată fără iniţierea unui control inopinat, AAC poate iniţia imediat procedurile de cercetare şi colectare a probelor prevăzute de Codul contravențional sau, în cazul infracţiunilor, transmite materialele către organul de urmărire penală.
44. Controalele inopinate nu pot fi efectuate în cazul cînd există orice alte modalităţi directe sau indirecte de obţinere a informaţiei necesare de către AAC, inclusiv cele deţinute de alte organe de supraveghere/control, deţinători de registre publice, autorităţi şi instituţii publice. 
45. Nota de motivare pentru iniţierea controlului inopinat prevăzută la pct. 40.1. conţine analiza şi argumentarea necesară privind întrunirea condiţiilor stabilite la punctul în cauză. În cadrul notei se argumentează necesitatea intervenţiei prin expunerea în detaliu a circumstanţelor şi informaţiei ce stau la baza concluziilor şi acţiunilor AAC, posibilele încălcări ce rezultă din informaţia şi probele deţinute pînă la iniţierea controlului şi estimarea rezonabilă a pericolului şi consecinţelor în cazul neintervenţiei AAC.
46. Controlul inopinat efectuat la solicitarea directă a persoanei privind iniţierea controlului necesar în cadrul procedurii de emitere a actului permisiv are exclusiv aspect consultativ şi constatator, cu excepţia cazurilor cînd în cadrul controlului se depistează indici ai infracţiunii. 
47. În cadrul controlului inopinat pot fi supuse controlului doar aspectele care au servit ca temei pentru iniţierea controlului.





Capitolul IV
INIȚIEREA CONTROLULUI DE STAT. DELEGAȚIA DE CONTROL. LISTE DE VERIFICARE
48. Controlul de stat se efectuează în temeiul delegației de control, semnată de Directorul AAC sau de persoana care îl substituie în perioada absenței la exercitarea atribuțiilor, desemnată în modul corespunzător, sau persoana desemnată în mod expres de către Directorul AAC în acest scop. În cazul delegării competenței de semnare a delegației de control aceasta se consemnează într-un ordin intern, comunicat tuturor subdiviziunilor implicate în activitatea de control de stat.
49. În cazul controalelor planificate, delegaţia de control se întocmeşte în temeiul Planului anual al controalelor, aprobat şi înregistrat. În cazul controalelor inopinate se întocmeşte delegaţia de control, în temeiul art.19 din Legea nr. 131/2012 (pct. 40 din prezentul PIAC), precum şi nota de motivare aferentă. La delegaţia pentru controale inopinate se anexează nota de motivare în baza căreia a fost emisă delegaţia, astfel încît persoana care urmează a fi supusă controlului să poată lua cunoştinţă de nota în cauză.
50. Elementele obligatorii ale delegației de control și persoanele responsabile pentru completarea acestora se prezintă în următorul Tabel:
	Legea nr. 131/2012 art. 20 alin. (2)
	Element obligatoriu
	Funcționarul/subdiviziunea responsabilă de completare

	lit. a)
	numărul și data emiterii
	Subdiviziunea inițiatoare, prin sistemul de gestiune a RSC

	lit. b)
	date de identificare a AAC 
	Generat automat de RSC

	lit. c)
	Trimitere la prevederile legale care acordă AAC atribuția de control pentru cazul respectiv
	Subdiviziunea inițiatoare, cu avizul DJRPC pentru cazurile complexe

	lit. d)
	Tipul controlului și temeiul inițierii:
pentru control planificat se indică numărul planului controalelor, data aprobării și locul publicării;
pentru control inopinat se indică temeiul controlului din pct. 40, 42 din prezentul PIAC
	Subdiviziunea inițiatoare

	lit. e)
	Date despre inspectori (nume, prenume, funcția deținută și numărul legitimației)
	Conducătorul subdiviziunii inițiatoare

	lit. f)
	Date despre persoana supusă controlului (denumire/nume, cod fiscal, sediu/adresă, alte date de contact)
	Subdiviziunea inițiatoare, verificate în RSC și în evidențele proprii ale AAC

	lit. g)
	Obiectul/obiectele supuse controlului
	Subdiviziunea inițiatoare

	lit. h)
	Scopul, metoda de control, aspectele verificate, trimitere expresă la lista de verificare aplicabilă și actul normativ de aprobare a acesteia
	Subdiviziunea inițiatoare

	lit. i)
	Data începerii controlului și durata preconizată a acestuia
	Subdiviziunea inițiatoare 

	lit. j)
	Informația privind calea de atac a delegației de control
	DJRPC, prin formularea standard 



51. Sunt împuterniciți se efectueze controlul de stat inspectorii aeronautici desemnați ai AAC, cu legitimație de inspector aeronautic, luând în considerație domeniul de inspectare pentru care inspectorul este împuternicit. 
52. Inspectorii aeronautici incluși în delegația de control se selectează în mod aleatoriu, cu luarea în considerare a specializării acestora față de domeniul de control aferent. Selectarea aleatorie se realizează prin mecanismul informatic al RSC sau, în absența acestuia pentru o subdiviziune determinată, prin rotație, fiind în gestiunea conducătorului subdiviziunii inițiatoare.
53. Pentru efectuarea controlului nu pot fi desemnate persoane a căror desemnare este susceptibilă să genereze situaţii de conflict de interese în sensul Legii nr.133/2016 privind declararea averii şi a intereselor personale. Înainte de a include un inspector în proiectul delegației, conducătorul subdiviziunii inițiatoare verifică absența conflictului de interese, conform actelor normative interne ale AAC. Constatarea unui conflict de interese impune înlocuirea inspectorului anterior emiterii delegației.
54. În orice situație care implică o vizită la fața locului, deplasarea la obiectul controlului sau pătrunderea în incinta persoanei supuse controlului, în cadrul unui control planificat, inopinat sau comun, este obligatorie prezența a minimum 2 inspectori, sub sancțiunea imposibilității începerii controlului și a dreptului persoanei controlate de a refuza accesul, conform art. 21 alin. (7) din Legea nr. 131/2012. Controlul se desfășoară de minimum 2 inspectori delegați de la AAC, sau, în cazul controlului comun, de la AAC și de la alt/alte organe de control.
55. Prin excepție de la prevederile pct. 54, întrucât potrivit art. 4 alin. (11) din Legea nr. 131/2012 nu se consideră control de stat solicitarea informației fără efectuarea unei vizite la fața locului (dacă această informaţie este indispensabilă pentru planificarea controalelor în baza criteriilor de risc conform Metodologiei, şi este deţinută de persoana supusă controlului) se realizează de un singur inspector.
56. Prin excepție de la prevederile pct. 54, controlul planificat sau inopinat prin solicitarea directă (prin orice mijloc de comunicare, inclusiv poștă sau poștă electronică) de la persoana controlată a documentației și a altei informații potrivit art. 4 alin. (12) – (15) din Legea nr. 131/2012, fără deplasarea inspectorilor la obiectul controlului, poate fi efectuat de un singur inspector.
57. AAC recurge prioritar la modalitatea efectuării controlului planificat sau inopinat prin solicitarea directă de la persoana controlată a documentației și altei informații potrivit art. 4 alin. (13) din Legea nr. 131/2012. AAC recurge la realizarea controlului la fața locului în următoarele cazuri:
a) tipul controlului şi analiza riscurilor impune controlul la faţa locului;
b) insuficienţa documentaţiei şi informaţiei deţinute pentru a stabili respectarea legislaţiei de către persoana supusă controlului;
c) neprezentarea informaţiei solicitate în termenul corespunzător duratei controlului indicat în delegaţia de control aferentă.
58. Neprezentarea informaţiei solicitate constituie temei pentru efectuarea unei vizite la faţa locului în cadrul termenului preconizat pentru controlul în cauză, prin solicitarea directă a informaţiei, inclusiv constituie temei de prelungire a duratei controlului, dacă este cazul.
59. La depistarea unor erori şi/sau neconcordanţe în documentele şi informaţiile prezentate de persoana controlată, inspectorul AAC solicită acesteia prezentarea explicaţiilor în scris în termen de 5 zile lucrătoare de la solicitare. Odată cu transmiterea explicaţiilor scrise asupra erorilor şi/sau neconcordanţelor, persoana controlată are dreptul să prezinte suplimentar acte doveditoare ce confirmă autenticitatea informaţiilor şi documentelor prezentate.
60. În cadrul controlului la faţa locului, inspectorul AAC nu are dreptul să solicite de la persoana controlată documente şi informaţii care au fost prezentate anterior, în urma solicitării directe de la aceasta a documentaţiei şi a altei informaţii. 
61. În temeiul art. 191 alin. (4) din Legea nr. 131/2012, nu necesită întocmirea unei delegații de control în cazul controlului în cadrul procedurii de eliberare a actului permisiv. Acest control se iniţiază în urma solicitării pentru actele respective în cel mult 5 zile lucrătoare de la primirea solicitării de către AAC.
62. Inspectorul din cadrul subdiviziunii inițiatoare a controlului împuternicit să înregistreze datele în RSC (funcționarul responsabil de administrarea RSC), la această etapă include în RSC următoarele date: 
a) denumirea (numele) persoanei şi obiectului supuse controlului şi punctajul curent de risc atribuit;
b) numărul şi data aprobării planului de control, iar în cazul unui control inopinat – data şi numărul notei de motivare;
c) numărul, data şi ora emiterii delegaţiei de control;
d) durata controlului;
e) tipul controlului; 
f) scopul şi aspectele care urmează să fie supuse controlului.  
63. Inspectorul din cadrul subdiviziunii inițiatoare a controlului împuternicit să înregistreze datele în RSC (funcționarul responsabil de administrarea RSC) include datele în RSC:
a) pentru controalele planificate: informaţia specificată la pct. 61 lit.a) şi b) – în cel mult 5 zile lucrătoare de la data aprobării planului controalelor şi informaţia de la lit.c)–f) – cu cel puţin 5 zile lucrătoare înainte de data începerii controlului; 
b) pentru controalele inopinate: toată informaţia specificată la lit.a), c)–f) – cel tîrziu la momentul începerii controlului.
64. AAC expediază persoanei supuse controlului un exemplar al delegației de control astfel încât, între momentul primirii efective a exemplarului și momentul începerii controlului, să treacă cel puțin 5 zile lucrătoare, dar nu mai mult de 15 zile lucrătoare.  
65. Termenul prevăzut la pct. 64 nu se aplică în cazul în care există temeiuri pentru efectuarea unui control inopinat. În acest caz, la începutul controlului, un exemplar al delegaţiei de control, semnată de către Directorul AAC sau persoana desemnată, se înmânează persoanei ce urmează a fi supusă controlului sau persoanei cu drept de reprezentare a acesteia.
66. Delegația de control se comunică prin orice modalitate care permite AAC confirmarea recepționării de către persoana supusă controlului, inclusiv:
a) prin depunere fizică a delegației la sediul/adresa persoanei supuse controlului, cu confirmare de primire; 
b) prin cabinetul personal din cadrul RSC;
c) la adresa electronică indicată de persoana controlată, cu semnătură electronică calificată, modalitate care se consideră comunicare la sediul acesteia;
d) prin poștă, cu confirmare despre recepționare, în absența mijloacelor electronice.
67. La delegația de control se anexează în mod obligatoriu, lista/listele de verificare aprobate de MIDR în temeiul art. 51 alin. (2) din Legea nr. 131/2012. 
68. Pentru domeniul de control ”securitatea aeronautică”
68.1. în cazul în care domeniul de control ”securitatea aeronautică” este combinat sau comasat cu alte domenii de control al AAC (a vedea Tabelul de la pct. 15.2.) datele despre inspectori și listele de verificare pentru domeniul securitatea aeronautică se anexează la delegația de control care este comună pentru toate domeniile de control comasate;
68.2. în cazul în care controlul de stat în domeniul ”securitatea aeronautică” se efectuează separat de celelalte domenii de control, delegația de control nu se emite, iar controlul începe cu:
68.2.1. înmânarea notificării privind controlul de stat semnată de Directorul AAC sau persoana împuternicită de acesta, care conține următoarea informație:
a) date despre inspectori (nume, prenume, funcţia deţinută şi numărul legitimaţiei);
b) obiectul/obiectele care urmează a fi supuse controlului;
c) scopul, metoda de control şi aspectele ce urmează a fi verificate, trimitere expresă la lista de verificare aplicabilă şi actul normativ prin care aceasta este aprobată;
d) data începerii controlului şi durata preconizată a acestuia.
67.2.2. prezentarea legitimațiilor inspectorilor.
68.3. În cazul în care pentru atingerea scopului controlului se consideră oportun oferirea persoanei supuse controlului a unui termen pentru pregătire către control, notificarea privind controlul de stat în domeniul ”securitatea aeronautică” se comunică în prealabil.




Capitolul V.
[bookmark: _Toc237968797]Controlul de stat inițiat la cerere în cadrul procedurii de eliberare a actului permisiv
69. Controlul de stat în cadrul procedurii de eliberare a actului permisiv se inițiază exclusiv la solicitarea agentului aeronautic, în cazul în care acest control este prevăzut expres de actele legislative drept condiție procedurală pentru eliberarea actului permisiv.
70. În cadrul controlului pot fi verificate exclusiv aspectele necesare pentru a stabili întrunirea condițiilor expres și exhaustiv indicate de lege pentru eliberarea actului permisiv solicitat, fără extindere la alte aspecte ale activității persoanei supuse controlului.
71. Controlul se inițiază în cel mult 5 zile lucrătoare de la primirea solicitării de către AAC, în calitate de organ emitent al actului permisiv.
72. Acest tip de control nu necesită întocmirea delegației de control distincte fiind inițiat direct în cadrul procedurii administrative de eliberare a actului permisiv.
73. Controlul are caracter exclusiv consultativ și constatator: nu pot fi aplicate măsuri restrictive sau sancțiuni în cadrul sau în urma acestuia, cu excepția situației în care se depistează indici ai unei infracțiuni.
74. Dacă persoana care urmează a fi supusă unui control planificat solicită un control în cadrul procedurii de eliberare a actului permisiv, în termenul de la notificarea delegației de control până la efectuarea controlului planificat, AAC cumulează aceste două acțiuni de control. Controlul în cadrul procedurii de eliberare a actului permisiv se efectuează asupra aspectelor aferente eliberării actului respectiv cu aplicarea restricţiilor din prezentul capitol. În vederea verificării altor aspecte decât cele necesare pentru eliberarea actului permisiv se aplică regulile controlului planificat.
75. La desemnarea inspectorului pentru efectuarea controlului de stat în cadrul procedurii de eliberare a actului permisiv, conducătorul subdiviziunii verifică absența conflictului de interese, conform actelor normative interne ale AAC. Constatarea unui conflict de interese impune înlocuirea inspectorului anterior efectuării controlului.






Capitolul VI.
Control protecția consumatorilor

Rezervat



Capitolul VII.
Efectuarea controlului planificat
100. În temeiul art. 14 alin. (1) din Legea nr. 131/2012, AAC efectuează un singur control planificat într-un an calendaristic asupra uneia și aceleiași persoane incluse în Planul anual al controalelor sau asupra unuia și aceluiași obiect al controlului, atunci când persoana deține mai multe obiecte distincte, amplasate separat de sediu şi de alte obiecte. 
101. Dispozițiile pct. 100 nu se aplică în următoarele situații:
a) Metodologia impune o frecvență mai înaltă a controalelor pentru o anumită categorie de risc;
b) în cazul reorganizării sau lichidării persoanei supuse controlului;
c) limita de timp indicată la pct. 100 nu se aplică pentru iniţierea controalelor inopinate. Faptul desfăşurării controlului inopinat se ia în considerare la întocmirea planului anual de control pentru perioada următoare.
102. Dispoziţiile pct. 100 se aplică şi în cazul reorganizării AAC şi atribuirii totale sau parţiale a competenţelor acesteia altui organ de control. 
103. AAC nu modifică ordinea controalelor planificate după înregistrarea şi publicarea Planului anual al controalelor şi nu efectuează controale planificate în cazul în care acestea nu au fost incluse în plan. 
104. Executarea planului controalelor trebuie să fie clară, previzibilă şi consecutivă. AAC respectă ordinea de executare a controalelor stabilită în Planul anual al controalelor, cu excepția ajustărilor determinate de un control comun sau de un control inopinat deja efectuat la aceeași persoană în condițiile art. 15 alin. (7) - (9) din Legea nr. 131/2012.
105. În cazul inițierii unui control comun la o persoană inclusă în planul controalelor, dacă nu s-a realizat încă controlul planificat la această persoană, AAC anulează controlul planificat pentru anul curent, pentru domeniul aferent controlului comun efectuat, după efectuarea controlului comun și ajustează în mod corespunzător ordinea de executare a planului.
106. La efectuarea controlului planificat, dacă în anul curent deja a fost efectuat un control inopinat la aceeaşi persoană, AAC ajustează/restrânge durata controlului planificat și aria aspectelor necesare de a fi verificate în corespundere cu controlul inopinat deja efectuat.
107. Controlul poate fi exercitat doar de inspectorii specificaţi expres în delegaţia de control şi doar în timpul programului de activitate al persoanei controlate sau al subdiviziunii acesteia.




Capitolul VIII.
Control comun
110. Controlul comun este controlul la care participă simultan inspectori din partea AAC și din partea unuia sau mai multor alte organe abilitate cu funcții de control.
111. În baza planurilor publicate ale controalelor, AAC coordonează cu alte organe de control, acţiunile în privinţa controlului preconizat şi face schimb de informaţii în cazul aceluiaşi obiect şi/sau în cazul aceleiaşi persoane supuse controlului.
112. În cazul în care sunt întrunite condițiile de la pct. 111, adică AAC și un alt organ de control au planificat, în același an, controale asupra aceleiași persoane sau aceluiași obiect, AAC decide, de comun acord cu celălalt organ de control și cu notificarea prealabilă a Cancelariei de Stat, exercitarea unui control comun.
113. Inspectorului/inspectorilor AAC li se emite delegaţie separată de control în condiţiile art.21 alin.(2) din Legea nr. 131/2012 pct. 51 – 53 din prezentul PIAC-AAC-CS. Delegația de control emisă de AAC menționează expres celelalte organe de control participante la acțiunea comună.
	114. Dacă, deși s-a aprobat un control comun, AAC sau celălalt organ de control nu a participat efectiv la acesta, organul care nu a participat pierde dreptul de a exercita controlul asupra persoanei respective, odată cu emiterea procesului-verbal de control de către organul (organele) care a exercitat efectiv controlul.
	115. Toate deciziile, acțiunile și actele care, potrivit Legii nr. 131/2012, trebuie efectuate de un singur organ de control se efectuează de comun acord de către organele de control participante la controlul comun.
	116. Divergențele apărute între AAC și celălalt/celelalte organe de control participante la controlul comun se interpretează în favoarea persoanei supuse controlului, cu luarea deciziei mai favorabile acesteia (art. 17 alin. (5)).
117. Este obligatorie efectuarea controalelor comune, cu excepţia cazurilor când acestea nu sunt oportune și/sau afectează substanțial eficiența controlului, cu respectarea condițiilor privind periodicitatea controalelor planificate și a celorlalte cerințe privind modul de efectuare a controalelor stabilite de Legea nr. 131/2012 și prezentul PIAC. Decizia de a nu recurge la control comun în temeiul acestei excepții se motivează în scris de către inspectorii AAC care urmează se efectueze controlul planificat și se aprobă de Directorul AAC.
118. Repartizarea sarcinilor
	Etapă
	Responsabil

	Identificarea, în urma contrapunerii planurilor (pct. 104), a persoanelor/obiectelor supuse simultan controlului planificat al AAC și al altui organ de control
	Funcționarul responsabil de administrarea RSC

	Inițierea coordonării cu celălalt organ de control și notificarea prealabilă a Cancelariei de Stat
	Conducătorul subdiviziunii inițiatoare 

	Decizia motivată de a nu recurge la control comun (în baza excepțiilor de la pct. 109)
	Conducătorul AAC, la propunerea subdiviziunii responsabile

	Emiterea delegației de control proprii AAC, cu mențiunea celuilalt organ participant
	Conducătorul subdiviziunii inițiatoare, potrivit Capitolului IV

	Coordonarea deciziilor comune pe parcursul controlului (constatări, prescripții)
	Inspectorii participanți la controlul comun

	Constatarea și consemnarea scrisă a participării efective a fiecărui organ de control la data și locul controlului comun, înainte de întocmirea procesului-verbal
	Inspectorul responsabil, cu informarea conducătorul subdiviziunii inițiatoare

	Consemnarea în RSC despre motivele neefectuării de către AAC a controlului
	Inspectorul responsabil participant la controlul comun

